Ďalšia realizácia výstavby v rezorte zdravotníctva
Základné údaje

V rezorte zdravotníctva je rozostavaných 84 stavieb a celkové náklady na tieto stavby  predstavujú v súčasnosti 22 928 067 tis. Sk. Z uvedených celkových nákladov všetkých stavieb bolo do konca roku 2002 preinvestovaných 14 215 935 tis. Sk, čo predstavuje plnenie približne 62 %. Na úplné dofinancovanie výstavby by teda v cenovej úrovni roka 2002 bolo v nasledujúcich rokoch potrebné 8 712 132 tis. Sk. 
Na doplnenie treba uviesť, že v rezorte zdravotníctva sú ešte ďalšie stavby v štádiu prípravy v celkovej výške 4 291 882 tis. Sk. Celkovo by teda bolo potrebné na dofinancovanie  rozostavaných a   pripravovaných stavieb     v nasledujúcich rokoch vyčleniť 13 004 014 tis. Sk.

Štruktúra stavieb

Stavby v zriaďovateľskej pôsobnosti MZ SR

V zriaďovateľskej pôsobnosti MZ SR je rozostavaných alebo nedosplátkovaných 61 stavieb v celkovom finančnom objeme 18 509 164 tis. Sk. Na dofinancovanie výstavby je potrebných 6 222 918 tis. Sk (príloha č. 1). Napriek pomerne vysokému celkovému koeficientu rozostavanosti 66,5 %, rozostavanosť jednotlivých stavieb je veľmi rozdielna od 0 po 95 %.
Organizácie realizujúce najnákladnejšie stavebné investície v zriaďovateľskej pôsobnosti MZ SR sú uvedené v Grafe č. 1.

Graf č. 1. Organizácie v zriaďovateľskej pôsobnosti MZ SR realizujúce 10 najnákladnejších investícií.

Najnákladnejšími stavbami rezortu sú dve stavby: 

a)	SÚSCH Bratislava s objemom 10 792 569 tis. Sk, ktorý je dnes stavebne ukončený, prevádzkovaný a spláca sa zahraničný úver na stavbu. Splácanie zahraničného úveru končí podľa zmluvných splátok v roku 2005 so zostávajúcou výškou úhrady finančných prostriedkov splátok 499 880 tis. Sk.
b)	FNsP Rázsochy s nákladom 5 558 291 tis. Sk, ktorej koeficient rozostavanosti je 14,7 % a na ktorej dostavanie je potrebných 4 741 970 tis. Sk.

	Tieto dve stavby tvoria približne 87% z objemu rozostavanosti stavieb v pôsobnosti MZ SR a 80 % z celkovej rozostavanosti zdravotníckych stavieb.

	Z hľadiska štátneho rozpočtu je významná najmä výška finančných prostriedkov potrebná na dofinancovanie jednotlivých stavieb. Organizácie realizujúce stavby s najvyššou finančnou náročnosťou sú uvedené v Grafe č. 2.

Graf č. 2. Organizácie v zriaďovateľskej pôsobnosti MZ SR realizujúce najnákladnejšie investície z hľadiska nutnosti dofinancovania 

	Z tohto hľadiska je potenciálne najnákladnejšou stavbou rezortu FNsP Rázsochy. Náklady na jej ukončenie v cenovej úrovni roka 2002 predstavujú 4 741 970 tis. Sk, čo je z celkových potenciálnych nákladov na stavby v zriaďovateľskej pôsobnosti MZ SR približne 76 %. 

Záverom, na dofinancovanie stavieb v pôsobnosti MZ SR v cenovej úrovni roku 2002 je potrebných 6 222 918 tis. Sk, vrátane 499 880 tis. Sk na splatenie úveru SUSCH (končí v roku 2005) a 4 741 970 tis. Sk na dobudovanie FNsP Rázsochy. Rozhodnutie o stavbe FNsP Rázsochy teda rozhodujúcou mierou ovplyvní výstavbu v zriaďovateľskej pôsobnosti MZ SR.

Stavby v zriaďovateľskej pôsobnosti samosprávy a neziskových organizácií

        V organizáciách delimitovaných od 1. 1. 2003 pod VÚC a obce a transformovaných na neziskové organizácie je rozostavaných 21 stavieb, ktorých celkové náklady predstavujú         5 497 619 tis. Sk, čo predstavuje 19,18 % z celkového objemu stavieb (príloha č. 2) Organizácie realizujúce najnákladnejšie stavebné investície sú v Grafe č. 3.

Graf č. 3. Organizácie v mimo zriaďovateľskej pôsobnosti MZ SR realizujúce 10 najnákladnejších investícií.

Najnákladnejšími stavebnými investíciami mimo zriaďovateľskej pôsobnosti MZ SR sú NsP Michalovce a NsP Rimavská Sobota.

	Z hľadiska štátneho rozpočtu je významná najmä výška finančných prostriedkov potrebná na dofinancovanie jednotlivých stavieb. Organizácie realizujúce investície s najvyššou finančnou náročnosťou sú uvedené v Grafe č. 4.

Graf č. 4. Organizácie mimo zriaďovateľskej pôsobnosti MZ SR realizujúce najnákladnejšie investície z hľadiska nutnosti dofinancovania

Z tohto hľadiska sú potenciálne najnákladnejšími stavbami rezortu stavby v NsP Michalovce, NsP Prievidza, NsP Rimavská Sobota a Územná poliklinika Námestovo. Na financovanie týchto stavieb bude potrebné v nasledujúcich obdobiach v cenovej úrovni roka 2002 vyčleniť 1 942 694 tis. Sk, čo predstavuje z celkových potrebných 2 489 214 tis. Sk približne 78% celkových nákladov.

Stavba FNsP Rázsochy

	Z uvedenej analýzy vyplýva, že kľúčovým problémom riešenia ďalšej výstavby  v rezorte zdravotníctva je prijatie rozhodnutia o stavbe FNsP Rázsochy.  
Súčasný stav

Plocha areálu stavby, ktorá je majetkom FN Bratislava má 15,3 ha. Priestor zastavaný objektmi predstavuje 3 ha. Celková plánovaná úžitková plocha rozostavaného komplexu je 99 787,27 m2. Po projektovom preriešení týchto objektov je možná dostavba na iné využitie. Plocha zelene a vodných prvkov má takmer 9 ha, spevnené komunikácie sú na viac ako 3 ha. 
Do konca roku 2002 bola celkovo preinvestovaná čiastka je 919,6 mil. Sk na hrubej stavbe. Z toho na súvisiacich investíciách (výkupy pozemkov, asanácie objektov, križovanie s ČSD a prekládky inžinierských sietí, telekomunikačné napojenia, trafostanica s prípojkou 22 kV, vodovodný rad, kanalizácia a kanalizačný zberač A4) bolo preinvestované celkove 104 552 tis. Sk.
Všetky rozostavané objekty majú vybudované všetky nosné konštrukcie a vo veľkej miere zhotovené opláštenia objektov s uzatvoreným obvodovým plášťom proti zatekaniu do objektov. V malej časti sú zhotovené rozvody sietí (voda, el. a ostatné), ktoré sú v súčasnom stave zastarané a vo veľkej miere nepoužiteľné. 
Uznesenia vlády týkajúce sa stavby FNsP Rázsochy

Vláda SR viacerými uzneseniami zabezpečila financovanie výstavby prioritných zariadení rezortu, vrátane výstavby FNsP Bratislava. Uznesením č. 535 z 18. júla 1995 k prehodnoteniu financovania prioritných zdravotníckych zariadení na Slovensku určila priority, medzi ktoré bola zaradená i výstavba 1. stavby FN Bratislava-Rázsochy. 
Uznesením vlády SR č. 866 zo dňa 2.12.1997 vláda odsúhlasila návrh financovania prioritných zdravotníckych stavieb v prechodnom období a ďalšie vyhľadanie najvhodnejšej formy zahraničného úveru splácaného zo štátneho rozpočtu SR. 
Uznesením vlády SR č. 904 z 31.10. 2000 bolo zrušené uznesenie č. 866/1997 okrem bodu B.1 a vláda uložila dofinancovať z rozpočtovej kapitoly ministerstva zdravotníctva dokončenie stavieb (splátky) Slovenského ústavu srdcových chorôb, Bratislava a Národného onkologického ústavu, Bratislava. Financovanie FNsP Rázsochy bolo zastavené. Vláda SR v tomto uznesení nerozhodla o ďalšom postupe a spôsobe nakladania s touto rozostavanou stavbou.
Vývoj v zdravotníctve od posledného uznesenia vlády

Pri návrhu riešenia ďalšieho postupu v investícii „FNsP Rázsochy“ je potrebné zobrať do úvahy kľúčové zmeny v zdravotníctve od roku 1997:

a)	Neudržateľnosť súčasného stavu stavby na Rázsochách
V investícii „FN Rázsochy“ sú umŕtvené prostriedky a investícia spôsobuje dodatočné náklady na jej stráženie, konzervovanie a pod. Dochádza k jej fyzickému a morálnemu znehodnocovaniu.

b)	Neudržateľnosť súčasného stavu investorskej organizácie FN Bratislava, Mickiewiczova ul.
Zariadenia FN Bratislava na Mickiewiczovej ulici sú dlhodobo v havarijnom stave, ktorý nebol dlhodobo riešený s poukazom na výstavbu novej FNsP Rázsochy kam bude činnosť súčasnej FN Bratislava presunutá.
V prípade, že nedôjde k urýchlenej dostavbe FNsP Rázsochy je nutné okamžité zahájenie rekonštrukcie vybratých objektov FN Bratislava.
 
c)	Stúpajúci nadbytok posteľového fondu ústavných zdravotníckych zariadení Bratislavského kraja
V dôsledku zmeny spôsobu poskytovania a financovania zdravotnej starostlivosti a napriek redukciám posteľového fondu Bratislavského kraja dochádzalo postupne k  prebytku posteľových kapacít. 
Po odčítaní postelí zdravotníckych zariadení s celoslovenskou pôsobnosťou pripadá na 1000 obyvateľov Bratislavského kraja 6,8 postelí pre pacientov s akútnymi ochoreniami (stav k 31. 12. 2002). V snahe priblížiť sa optimálnemu počtu 5 akútnych postelí na 1000 obyvateľov je teda možná redukcia približne 1000 postelí. 
Analýza reálneho využitia lôžkového fondu dokonca ukazuje možnosť znížiť posteľový fond o viac v Bratislavskom kraji o viac ako 2000 postelí.
Rovnako ambulantná sieť zdravotníckych zariadení (vyjadrená v počte lekárskych miest) je v Bratislavskom kraji predimenzovaná.

d)	Zmena postavenia poskytovateľov zdravotnej starostlivosti 
Legislatívne iniciatívy predkladané MZ SR v roku 2003 budú viesť k odštátneniu aj veľkých zdravotníckych zariadení v priebehu roku 2004. V novom legislatívnom prostredí bude enormný tlak na efektívne poskytovanie zdravotnej starostlivosti. 

Varianty riešení stavby „FNsP Rázsochy“

Variant A 
Zastavenie stavby FNsP Rázsochy a odpredaj investície inému záujemcovi

Táto alternatíva predpokladá odpredaj investície inému záujemcovi so zachovaním, resp. so zmenou účelu stavby. Schválenie a realizácia tejto alternatívy by znamenali, že v nasledujúcich rokoch by nebolo potrebné vyčleňovať z prostriedkov štátneho rozpočtu financie na dostavbu v celkovej výške 4 471 970 tis. Sk. 
Z odpredaja objektu sa predpokladá získanie finančných prostriedkov vo výške približne 1 mld. Sk, ktoré by mohol súčasný investor FN Bratislava použiť na rekonštrukciu vybratých objektov FN, ktorých stav a stavebné riešenie v súčasnosti nevyhovuje modernému poskytovaniu zdravotnej starostlivosti.

Variant A 1 
Odpredaj bez zmeny účelu investície „FNsP Rázsochy“

Tento variant predpokladá nájdenie investora na odkúpenie nehnuteľnosti v dnešnom stave a následnú realizáciu výstavby - dobudovania zdravotníckeho zariadenia podľa zámerov investora.

Variant A 2 
Odpredaj so zmenou účelu investície „FNsP Rázsochy“

Tento variant predpokladá nájdenie investora na odkúpenie nehnuteľnosti v dnešnom stave a následne realizácie ľubovoľnej výstavby podľa zámerov investora. Podmienkou realizácie tejto alternatívy je vypracovanie právnej analýzy možností zmeny účelu stavby s uvedením spôsobu prevodu majetku na nového investora (správcu majetku), ako aj analýza existujúcich zmluvných záväzkov voči dodávateľom a následný odhad trhovej hodnoty investície.

Variant B 
Dostavba investície „FN Rázsochy“ na zdravotnícke zariadenie 

Tento variant predpokladá dostavbu inovovaného projektu FNsP Rázsochy, teda zachovanie účelu stavby. Pri schválení a realizácii tohto variantu bude v nasledujúcich rokoch potrebné vyčleniť zo štátneho rozpočtu  4 471 970 tis. Sk v úrovni cien roku 2002. Po dobudovaní FN Rázsochy by presťahovaním niektorých činností  boli uvoľnené súčasné nevyhovujúce priestory vo FN Bratislava, ktoré by vrátane satelitných objektov bolo možné odpredať za trhové ceny. Odhadovaná cena za prípadný odpredaj objektov a pozemkov v správe FN Bratislava je v súčasnosti 2 118 000 tis. Sk.
Výsledkom by bolo vybudovanie nového zdravotníckeho zariadenia spĺňajúceho súčasné požiadaviek, predpisy a normy. 

Variant B 1
Dostavba investície „FN Rázsochy“ na zdravotnícke zariadenie bez investície do výukovej zložky

Tento variant predpokladá dostavbu objektu podľa inovovaného  projektu z roku 1996.  Fakultná nemocnica s poliklinikou Bratislava-Rázsochy by podľa tohto projektu mala byť fakultnou nemocnicou s celkovým posteľovým fondom v 600 postelí, z toho  410 postelí oddeleniach chirurgických disciplín a 190 postelí oddeleniach nechirurgických disciplín. Poskytovala by ústavnú zdravotnú starostlivosť v 15 medicínskych odboroch. Projekt nepočíta so zriadením pôrodníckého, novorodeneckého, a očného oddelenia. Vzhľadom na plánovanú kapacitu FN Rázsochy by teda nebolo možné presunúť všetky činnosti terajšej FN Bratislava do nových priestorov na Rázsochách.

Variant B 2 
Dostavba investície „FN Rázsochy“ na zdravotnícke zariadenie s investíciou do výukovej zložky

V prípade dobudovania aj komplexnej výukovej bázy - kampusu Lekárskej fakulty UK by projekt riešil a zohľadňoval aj požiadavku zabezpečenia výučby poslucháčov medicíny a ošetrovateľstva v zmysle stanovených normatívov. Táto alternatíva však znamená aj vyššie nároky na štátny rozpočet, ktoré doposiaľ neboli kvalifikovane vyčíslené, nakoľko pôvodné odhady z roku 1987 nemožno považovať za relevantné.  
Lekárska fakulta Univerzity Komenského Ministerstvu zdravotníctva predložila zoznam pracovísk, na ktorých uskutočňujú praktickú časť výučby študentov, pripravujúcich sa na výkon zdravotníckeho povolania. Výučbové základne LF UK Bratislava sa v súčasnosti nachádzajú v objektoch FN Bratislava, DFN Bratislava, NsP sv. Cyrila a Metoda Bratislava, NsP Ružinov, FN akad. L. Dérera v Bratislave, Slovenského ústavu srdcových a cievnych chorôb, Národného onkologického ústavu v Bratislave, Onkologického ústavu sv. Alžbety v Bratislave, Národného ústavu tuberkulózy a pľúcnych chorôb Bratislava, Záchrannej a dopravnej zdravotníckej služby, Slovenskej zdravotníckej univerzity a v budove teoretických ústavov na Sasinkovej ulici v Bratislave. Ako odhad kapacity posteľového fondu, potrebného na zabezpečenie výuky v uvedených výučbových základniach uviedli 1 844 postelí, z toho v priestoroch FN Bratislava 972 postelí, pričom kapacita objektu na rázsochách je 600 postelí.
Výšku nákladov by bolo potrebné upresniť po rokovaniach s MŠ SR a LFUK Bratislava Tento variant bude vyžadovať financovanie z kapitoly MŠ a z rozpočtu LF UK. Dobudovanie areálu „Rázsochy“ včítane teoretických ústavov LF UK by pravdepodobne umožnilo odpredaj areálu súčasných teoretických ústavov LF UK, ktorého trhová cena je dnes odhadovaná na viac ako 1 000 000 tis. Sk.

Variant C
Zmena účelu investície „FN Rázsochy“ zo zdravotníckeho na centralizáciu ústredných orgánov štátnej správy.

Táto alternatíva predpokladá zmenu účelu stavby za účelom centralizácie ústredných orgánov štátnej správy. Pre zmenu účelu v tomto zmysle je nevyhnutné vypracovanie štúdie realizovateľnosti a financovateľnosti, ktorá by v prípade záujmu jednotlivých orgánov štátnej správy na základe ich požiadaviek zhodnotila možnosti zmeny účelu objektu z hľadiska priestorového využitia s vyčíslením nákladov, potrebných na uskutočnenie tejto zmeny a dobudovanie areálu na požadované kapacity.
Taktiež je potrebné vypracovať právnu analýzu možností zmeny účelu stavby s uvedením spôsobu prevodu majetku na nového investora (správcu majetku), nakoľko pozemky boli vyvlastnené za účelom výstavby nemocnice, ako aj analýzu existujúcich zmluvných záväzkov voči dodávateľom.
MZ SR vykonalo predbežný približný prehľad plochy existujúcich nehnuteľností štátnej správy v Bratislave.  Celková plánovaná úžitková plocha rozostavaného komplexu „FNsP Rázsochy je 99 787,27 m2. Súčasné priestorové nároky jednotlivých orgánov štátnej správy sú v prílohe č . 3.
Dopad tejto alternatívy na štátny rozpočet nie je v súčasnosti možné vyčísliť. 

Záver

	Vzhľadom na uvedené skutočnosti je zjavná neudržateľnosť a neefektívnosť odkladania definitívneho rozhodnutia o ďalšom osude stavby FNsP Rázsochy. 
Súčasne toto rozhodnutie rozhodujúcou mierou ovplyvní možnosť efektívnej realizácie výstavby v rezorte zdravotníctve na celom území SR.
Toto rozhodnutie je nevyhnutné aj pre prijímanie ďalších následných krokov súvisiacich z reštrukturalizáciou poskytovateľov zdravotníckej starostlivosti v Bratislavskom kraji. 

Rozsah posteľového fondu klinických pracovísk a jeho financovanie

Súčasný rozsah posteľového fondu potrebný pre poskytovanie zdravotnej starostlivosti je v zdravotníckych zariadeniach, v ktorých sa nachádzajú výukové bázy lekárskych a ošetrovateľských fakúlt (klinické pracoviská) oveľa nižší, než rozsah posteľového fondu požadovaný vedeniami fakúlt pre výuku poslucháčov. 
V prílohe č. 4 sa nachádza ako príklad prehľad posteľového fondu určeného pre potreby výuky Lekárskej fakulty UK v Bratislave v porovnaní s využitím postelí v roku 2002 na jednotlivých klinikách. Ak porovnáme potrebu postelí pri ich optimálnom využití s počtom postelí, ktoré LF UK uviedla ako potrebu počtu postelí, je zrejmé, že spolu na klinických pracoviskách LF UK je 493 lôžok (okrem lôžok ktoré sú primárne určené na poskytovanie zdravotnej starostlivosti) potrebných výlučne len pre výuku študentov.     
Finančná situácia v rezorte zdravotníctva (napr. celková zadĺženosť FN je 4,9 miliardy Sk, stav k 31. 12. 2002) však neumožňuje ďalšie udržiavanie fakultami požadovaného rozsahu posteľového fondu (vrátanie jeho personálneho obsadenia) z prostriedkov povinného zdravotného poistenia, pretože tieto prostriedky chýbajú na nákup potrebných liekov a špeciálneho zdravotného materiálu, čím dochádza k ohrozeniu poskytovania zdravotnej starostlivosti.      
Ide o problém v pôsobnosti dvoch rezortov, Ministerstva zdravotníctva SR a Ministerstva školstva SR. Vzhľadom k uvedenému  navrhujeme prijať nasledujúce uznesenie vlády SR:

a)	Vláda SR rozhodne o financovaní reálnych nákladov spojených s prevádzkou posteľových fondov klinických pracovísk lekárskych a ošetrovateľských fakúlt, ktoré nie sú nevyhnutné pre poskytovanie zdravotnej starostlivosti prostredníctvom štátneho rozpočtu cestou MŠ SR. 
Výška finančných prostriedkov pridelených jednotlivým zdravotníckym zariadeniam, v ktorých sa nachádzajú klinické pracoviská, bude určovať rozsah posteľového fondu, ktorý bude prevádzkovaný pre potreby výuky študentov.

b)	Vláda SR súčasne poverí Ministerstvo zdravotníctva SR vykonaním redukcie posteľového fondu klinických pracovísk tak, aby posteľový fond financovaný z prostriedkov zdravotného poistenia zodpovedal výlučne potrebám poskytovania zdravotnej starostlivosti.